- SALMOS
- <
- 51
- >

51
Juchanpita perdunananpaj mañacushan
David Betsabëwan juchata rurashanpita, profëta Natán piñacuptin cay alabansata David isquirbiran.* 2Sam. 12.1–15
1 Tayta Dios, gamga cuyapäcojmi canqui.
Cuyapaycamay ari.
Alli shongumi canqui.
Juchäcunata perdunaycamay ari.
2 ¡Mana allicunata rurashäpita mayllaycamay!
¡Llapan juchäpita limyuyaycachimay!
3 Musyämi contrayqui jatarishäta.
Juchäcunatapis yarpaycämi.
4 Gamta mana wiyacushpämi contrallayqui jatarishcä.
Ricaycämaptiquimi llutanta rurashcä.* Sal. 32.5
«Juchasapa» nimar rasun cajtami niycämanqui.
Manami «Juchaynaj cä» nëmanchu.* Rom. 3.4
5 Mamäpa pachancho cashäpita-pachami juchasapa caycä.
Yurishäpita-pachapis juchasapallami caycä.
6 Chaypis gamga cuyanqui rasun cajta rimaj cajtami.
Shongullächömi yachachimashcanqui yachaj canäpaj.
7 Llapan juchäta pichaycuy ari.* Éxo. 12.22; Lev. 14.51; Eze. 36.25; Heb. 9.13–14, 19
Chauraga limyunami cashaj.
Mayllaycamay.
Chauraga rashtapitapis mas yurajnami ricacushaj.* Isa. 1.18
8 Cushicurcaycajta ricachimay ari.
Chauraga llaquicachimasha captiquipis yapaynami cushicushaj.
9 Juchata rurashäcunataga gongaycuyna.
Mana allita rurashäcunata ama yarpaynachu.
10 Tayta Dios, shongöta rucaycachiy ari.
Unay cashäpita mas allina canäpaj yanapämay.* Eze. 11.19; 36.26; 2Cor. 5.17
11 Ama gargamaychu ñaupayquipitaga.
Ama apacuychu nogacho caycaj santo espirituyquitaga.
12 Salbamashayquipita cushicaycachimay ari.
Cuyapäcoj cashpayqui yanapaycamay ari.
13 Chaynöpami mana wiyacojcunata willapäshaj gamllata wiyacushunayquipaj.
Chaura juchasapacunaga gam munashayquinöllana cawanga.
14 Tayta Dios, gammi salbamajnë canqui.
Wañuchicushäpita perdunaycamay ari.
Chauraga cantashpämi willacushaj gam alli cashayquita.
15 Tayta Dios yarpayta gomay ari gamta alabanäpaj.
16 Gamga manami cushicunquichu imatapis garashushayquipita.
Chayta munaptiquega uywacunata rupachishpä gamta gararëmanmi.* Sal. 40.6; 50.8–14
17 Gampäga caycan umildi cajcunami y wiyacushoj cajcunami allinninta garashushayquino.
¡Tayta Dios, gamga manami manacajman churanquichu llapan shongunpa arpinticoj cajtaga!* Sal. 34.18
18 Cuyashpayquega Sión lömata alli ricay ari.
Jerusalenpa curralnincunata yapay jatarachiy.
19 Chaymi ichanga chasquinquipaj garashushayquita.
Altarniquichöpis rupachengapaj töru-mallwacunata.

- SALMOS
- <
- 51
- >

*^ 2Sam. 12.1–15

*51:4 Sal. 32.5

*51:4 Rom. 3.4

*51:7 Éxo. 12.22; Lev. 14.51; Eze. 36.25; Heb. 9.13–14, 19

*51:7 Isa. 1.18

*51:10 Eze. 11.19; 36.26; 2Cor. 5.17

*51:16 Sal. 40.6; 50.8–14

*51:17 Sal. 34.18

© 2011 WBT