- SALMOS
- <
- 105
- >

105
Israelcunapaj Tayta Dios imata rurashanpis
(1Crón. 16.8–22)
1 ¡Tayta Diosta agradësicuy-llapa!
¡Paypaj willacuy!
Imata rurashancunatapis intëru marcacunaman willacuy.
2 Alabansacunawan payta alabay.
Almiraypajcunata rurashanta willacuy.
3 Rispitädu cashanpita cushicuy.
Tayta Diosta ashejcunaga cushisha cay-llapa.
4 Munayniyoj Tayta Diosninchïman guellicuy.
Paywan tincunayquipaj ashiy.
5 Fiyupa almiraypaj milagrucunata rurashanta yarparay.
Mandamintuncunata yachachishantapis yarparay.
6 Sirbejnin Abrahampita mirar aywajcuna yarparay.
Tayta Dios acrashan Jacobpita mirar aywajcuna yarparay.
7 Tayta Diosmi noganchïpa Tayta Diosninchëga.
Paypa maquinchömi caycan cay pachapis.
8 Payga aunishanta imaypis yarpashami.
Waranga miray aywajcamapis manami gongashachu.
9 Abrahamta aunishanta,* Gén. 12.7; 17.8
Isaacta aunishantapis yarpashami.* Gén. 26.3
10 Jacobpäga camacächiran juc layno cananpaj;
Acrashan runacunapäna parlacushan conträtoga imaycamapis cananpaj.
11 Chaymi niran: «Canaán partitami goycushayquipaj gamcunapa partisyunniqui cananpaj.»* Gén. 28.13
12 Paycunaga caran wallcajllami.
Canaanchöga juc ishcay jäpa runacunalla caran.
13 Paycunaga nasyunnin-nasyunnin puricachaj runacunami caran.
Juc rayman juc rayman chayajmi caran.
14 Chaypis Tayta Diosga manami munaranchu paycunata pï ñacachinantapis.
Raycunatapis Tayta Diosga willaran:
15 «Ama yatapaychu acrashä runacunataga.
Profëtäcunatapis ama ñacachiychu» nir.* Gén. 20.3–7
16 Cay pachachöga fiyupa muchuymi caran.
Ima micuytapis manami wayuchiranchu.* Gén. 41.53–57
17 Paycunapa ñaupanta Tayta Diosga Josëta cacharan.
Josëtaga uyway cananpaj ranticuycuran.* Gén. 37.28; 45.5
18 Paytaga charararan chaquincunata cadinacunawan watashalla.
Carsilcho wichgarächiran.
19 José rimashan cumlinancama carsilcho wichgarächiran.* Gén. 39.20–40.23
José willashan rasunpa cashanta chay junaj Tayta Dios musyachiran.
20 Aypalla runacunata mandaycaj raymi niran carsilcho caycaj Josëta cachaycunanpaj.* Gén. 41.14
21 Chayrämi Josëta churaran wasincho mandaj cananpaj;
ima-aycantapis ricananpaj.* Gén. 41.39–41
22 Churaran musyaj-yachajcunata, mandajcunata, auquincunatapis yachaj cayta yachachinanpaj.
23 Chaypitarämi Egiptuman Jacobga chayaran.
Cam nasyunchöga Jacobpita mirajcuna tiyaran jäpa runacunanöllami.* Gén. 46.6; 47.11
24 Chaychöga acrashan runacunata aypallaman Tayta Dios mirachiran.
Paycunaga Egipto runacunapita mas callpayojmi caran.
25 Chaypis Tayta Diosga camacächiran acrashan runacunata Egipto runacuna chiquicarcärinanpaj,
achäquita ashipänanpaj.* Éxo. 1.7–14
26 Chaymi Diosga sirbejnin Moisesta, Aaronta cachamuran.
Paycunaga caran acrashan runacunami.* Éxo. 3.1–4.17
27 Paycunami chunyajcho milagruta ruraran Dios «ruray» nishancunata.
Cam nasyunchöpis fiyupa almiraypajcunata ruraran.
28 Tayta Dios camacächiran fiyupa chacacäcunanpaj.* Éxo. 10.21–23
Chaypis Egipto runacunaga Dios nishanta mana wiyacuranchu.
29 Tayta Diosga mayu yacucunatapis yawarman ticrachiran.
Chaynöpami pescäducunapis wañuran.* Éxo. 7.17–21
30 Chay nasyunchöga intëruchömi säputa yurichiran.
Asta raypa wasinmanpis säpuga yaycuran.* Éxo. 8.1–6
31 Dios rimarcuptin intëru Egipto nasyuncho gashyaricuriran upucruywan gayish.* Éxo. 8.16–24
32 Tamyapa ruquin runtu tamyata tamyachiran.
Nina ratariran chay particho.
33 Chacracho caycaj übascunata ïguscunata illgächiran.
Llapan yöracunatapis Egiptucho cajtaga illgächiran.* Éxo. 9.22–25
34 Dios rimarcuptin chüpacacunapis aypalla yuricaramuran.
Yupaytapis mana atipaypaj caran.
35 Ushacurcuran intëru jircacho caj guewacunata,
allpacho wiñamoj cajtaga llapanta.* Éxo. 10.12–15
36 Egipto runacunapa guechpa wamrancunatapis Tayta Dios wañuchiran.* Éxo. 12.29
37 Nircur acrashan runacunata Tayta Dios jorgamuran gorintawan guellaynintawan.
Chay famillyacunachöga manami mayganpis gueshyaranchu.
38 Egipto runacunaga Israelcunata manchacuran.
Chaymi aywacojta ricarga cushicuran.* Éxo. 12.33–36
39 Tayta Dios pucutayta mashtacächiran chapänanpaj.
Chacaypana achquiparan nina rataycajwan.* Éxo. 13.21–22
40 Micuyta mañacuptin codorniz äbicunata yurichiparan.
Syëlupita mashtamushan tantawan sacsachiran.* Éxo. 14.2–15
41 Gagata shillirachiran.
Chaypitana yacu llojshimuran chunyajpa mayuno aywananpaj.* Éxo. 17.1–7; Núm. 20.2–13
42 Chayno ruraran sirbejnin Abrahamwan parlacushanta yarparmi.
43 Chaynömi acrashan runacunata cushicachir gaparpaycajta jorgamuran.
44 Nircur goycuran juc-lä nasyun runacunapa chacranta,* Jos. 11.16–23
juc-lä nasyun runacuna arushan micuyta.
45 Chaynöga ruraran Tayta Diospa laynincunata,
mandamintuncunata wiyacur cumlinanpämi.
¡Aleluya! ¡Tayta Diosga alabasha cachun!

- SALMOS
- <
- 105
- >

*105:9 Gén. 12.7; 17.8

*105:9 Gén. 26.3

*105:11 Gén. 28.13

*105:15 Gén. 20.3–7

*105:16 Gén. 41.53–57

*105:17 Gén. 37.28; 45.5

*105:19 Gén. 39.20–40.23

*105:20 Gén. 41.14

*105:21 Gén. 41.39–41

*105:23 Gén. 46.6; 47.11

*105:25 Éxo. 1.7–14

*105:26 Éxo. 3.1–4.17

*105:28 Éxo. 10.21–23

*105:29 Éxo. 7.17–21

*105:30 Éxo. 8.1–6

*105:31 Éxo. 8.16–24

*105:33 Éxo. 9.22–25

*105:35 Éxo. 10.12–15

*105:36 Éxo. 12.29

*105:38 Éxo. 12.33–36

*105:39 Éxo. 13.21–22

*105:40 Éxo. 14.2–15

*105:41 Éxo. 17.1–7; Núm. 20.2–13

*105:44 Jos. 11.16–23

© 2011 WBT